text: Anne-Marie Rindom vinder bronze ved OL
  16 august 2016 kl. 16.39
  Sejleren fra Horsens har sikret endnu en medalje til Danmark ved OL i Rio. Efter en spændende sidste sejlads blev det til en samlet tredjeplads.
  Anne-Marie Rindom lå til en sølvmedalje inden dagens sejlads, men måtte til sidst forsvare en samlet tredjeplads i Laser Radial klassen. Dermed har Danmark nu fået sin tiende medalje i Rio.
  Bronzen blev sikret efter en ottendeplads i den sidste og afgørende sejlads.
  TV SYD har talt med Anne-Marie Rindom i Rio og hun er lykkelig for sin bronzemedalje.
  - Det er simpelthen så stort. Det er helt vildt. Jeg er rigtig glad for bronze, men jeg ville selvfølgelig gerne have vundet. Efter sejladsen jokede jeg med min træner om, at nu er vi nødt til at tage fire år mere, så vi kan tage guldet næste gang, siger Anne-Marie Rindom til TV SYD
  Den unge Horsens-sejler har været glad for, at mange har været samlet i klubben derhjemme. Det har betydet meget for sejleren.
  - Opbakningen hjemme fra Horsens har betydet sindssygt meget. Det er det, der har gjort alting muligt. Både økonomisk, men også rent mentalt.
   
   
   
  Tillykke herfra!
  
  